*20.06.2017 жыл. «Заң» газеті*

**«БІЗДІҢ ТАҒДЫРЫМЫЗ ДА, АРМАНЫМЫЗ ДА ОРТАҚ»**

**Наталья ЖҰМАДІЛДАЕВА, Қазақстан Республикасы Парламенті Мәжілісінің депутаты:**

**– Наталья Васильевна, аты-жөніңіз басқаша бол­ғанымен, тегіңіз қазақтікі. Қазақшаңыз да қамшы сал­дырмайды екен. Мен қазақ­пын деп жүр­ген талай­лардан гөрі тәуір сөйлейсіз. Сізді біздің ұлттың келіні болар деп топшылап отыр­мын…**

– Иә, дәл таптыңыз. Мен – Қарағанды облысы Темір­тау қаласының тумасымын. Жұбайым­мен Н.П.Огарев атын­дағы Мордва мемлекеттік универ­ситетінде оқып жүр­ген­де танысқанмын. Сол жоғары оқу орнындағы аз ғана қазақ­стандықтар бір-біріміз­бен жақын араласушы едік. Бола­шақ өмірлік жарыммен жер­лес ретіндегі сыйластықтың соңы махаббатқа ұласып, отау құрдық. Екеуміздің үйлен­гені­мізге отыз жылдан асыпты. Біз­дің шаңырақта бүгінде бір ата­дан өрбіген ұрпақтың төрт буыны бірге өмір сүруде. Олар – ата-енем, біз, ұлымыз Ғабит және оның балалары.

Қазақ халқында балалар ата-анасын ешуақытта жалғыз қалдырмайды ғой. Жалғыз бала болса, олар соның қолында тұрады, көп бала болса, ең кішісі ата-анасы үшін жауапты болады. Осынау ұрпақтан-ұрпаққа жалғасып келе жатқан жазылмаған дәстүрде қазақтың ұлттық коды жатқан болар. Өйткені, онда ұрпақ тәрбиесінде ерекше маңызға ие қаншама тағылым, ғибрат бар?!  
Бір ғана әже тәрбиесін алайықшы. Әже институтының тәлімін ешбір балабақша мен мектеп алмастыра алмайды. Мейірім мен даналықтың символы секілді әже – өзінің мәртебесі тұрғысынан балаға аса жақын болып, оның өмірлік көзқарасы мен азаматтық ұстанымының қалыптасуына ерекше әсер ететін тұлға. Әке түздің, ана үй тірлігінің қамынан босай алмай жүргенде, бала көбіне әжесінің қасында жүріп, оның тәрбие­сін бойына сіңіріп өседі. Бізде әже тәрбиесін алған кісінің басқалардан кем болғаны жоқ. Қазақтың маңдайына біткен небір марқасқа азамат­тар – әже әлпешін көріп, әже өнегесімен өмірге қадам басқандар. Бүгінгі ұрпақ тәрбиесінде жаңғыртуды қажет ететін құндылықтардың бірі осы әже институты деп білемін.

**– Сөз саптасыңызға, пайым-парасатыңызға қарап-ақ, сіздің сыйлы келін, аяулы жар, ардақты ана екеніңіз байқалып тұр. Енеңіз сіз жөнінде: «Шіркін, өз қазағым болғанда ғой…» деп еш өкінбейтінін сезіп тұрғандаймын. Бар болмысыңызбен қазаққа айналып кеткендейсіз. Бүгінде жиі айтылып жүрген біртектілік деген осы болар, бәлкім…**

– Меніңше, ешқандай этнос өкілі қандай ортада жүрсе де, өзінің табиғи ұлттық болмысынан мүлдем ажырай алмайды. Қазақ – қазақ, орыс – орыс, тәжік– тәжік болып дегендей, кез келген адам қандай ортада жүрсе де жан дүниесінде, адами болмысында өзінің тегін, ділін, ұлттық ерекшелігін сақтап қалады. Ал, біздің біртектілігіміз – азаматтығымызда. Қазақстанда тұратын жүзден астам этнос өкілдерінің өзіндік төл мәдениеті, ана тілі, ұлттық ділі болғанымен, бәрі де тең құқықты Қазақстан азаматтары. Біздің оқуымызға, еңбек етуімізге, мансап баспалдақтарымен өсуімізге, рухани тұрғыда жетілуімізге барлық мүмкіндік бар. Елбасымыз, Қазақстан халқы Ассамблеясының Төрағасы Нұрсұлтан Назарбаев әр сөзінде кадап айтып жүргендей, мұның өзі еліміздің тұтастығы мен бірлігінің кепілі. Сондықтан да, Қазақстан – біздің баршамыздың ортақ та сүйікті Отанымыз! Біртектіліктің бастауы да осында. Біздің тағдырымыз да, арманымыз да ортақ. Ол – құтты мекеніміз, қасиетті қара шаңырағымыз Қазақстанның көркейіп, гүлденіп, Мәңгілік Елге айналуы бәріміздің арманымыз. Қай этностың өкілдері екендігімізге қарамастан, Елбасымыз алға қойған осы асыл мұратымыздың ойдағыдай жүзеге асуы үшін бірдей жауаптымыз. Бұл – өзімді еліміздің ең жоғары заң шығарушы органының депутаты етіп сайлаған Қазақстан халқы Ассамблеясы қабылдаған Мәңгілік Ел патриоттық актісінің де басты идеясы.  
Мемлекет басшысының қоғамымызды дүр сілкіндірген «Болашаққа бағдар: рухани жаңғыру» атты мақаласына өзек болып отырған маңызды мәселе де Мәңгілік Ел ұлттық идеясының қисынды жалғасы деуге болады. Рухани жаңғырудың түпкі мақсаты – ұлттық кодты сақтау арқылы еліміздің барша азаматтарын Қазақстанның шынайы патриоттары етіп қалыптастыру. Өйткені, патриотизм – кез келген халықтың рухын көтеріп, елдің бәсекеге қабілеттілігін арттыруда орасан күшке ие, теңдессіз құндылық.

**– Иә, патриотизм мәселесі бүгінде жанды жерімізге айналғаны шындық. «Атаның баласы болғанша, адамның баласы бол», «Ағайынның аты озғанша, ауылдастың тайы озсын» дейтін қазақпен бірге дүниеге келген осы ұғым базарлы экономиканың өлермен пиғылының көлеңкесінде қалғандай… Неліктен деп ойлайсыз?**

– Жастарымыз еліміздің тарихы, мәдени-рухани мұралары, бүгінгі қол жеткен жетістіктері жайлы жеткілікті біле бермейді. Соның салдарынан олардың кейбірінің бойында өз Отаны үшін мақтаныш сезімі жоқ. Өзгенің құны арзан жылтырағына оп-оңай еліктей салады. Мысалы, Ақтөбе қаласындағы бір танысымыздың «Болашақ» бағдарламасымен шетелде білім алған қызы шетелдің әуежайында Қазақстанға қайтып оралғым келмейді деп жылапты. Бұл, әрине, оның бойына туған жеріне, Отанына деген сүйіспеншілік дарымағандығын аңғартады. Меніңше, бұл – оның ата-анасы мен мектептегі ұстаздарының берген тәрбиесінің осалдығы. Ондай жастар «жеңілдің астымен, ауырдың үстімен» жүруді жөн көреді, оңайға ұмтылып, қиындықтан қашқақтап тұрады. Эгоизм дерті меңдеген саналарын «Туған елімді мен көтермесем, кім көтереді?» деген сауал мазаламайды. Осындай ұл-қыздарымыздың аз еместігі алаңдатпай қоймайды. Олардың өздеріне әлемдегі аумағы жағынан тоғызыншы болып табылатын Ұлы даланы мирас еткен батыр бабаларының ерлігі мен өсиетін білмей, ұқпай өскендігі өкінішті-ақ…

**– Сонда тарих пәні дұрыс оқытылмайды демексіз бе?**

– Меніңше, ұлттық сананы, Отанға сүйіспеншілікті қалыптастыруда бір ғана тарих пәні жеткіліксіз. Халқымыз жайлы жан-жақты мағлұмат барлық пән аясында ұрпақ санасына сіңірілуі керек деп ойлаймын. «Мәңгілік Ел» идеясы осы бағыттағы жұмыстың негізгі өзегіне айналуы керек. Өкінішке қарай, соңғы кезде Мемлекет басшысы ұсынған өміршең, халқымыздың жасампаздығына қызмет ететін ұлы идеяның насихатталуы бәсеңсіген сияқты. Шын мәнінде, «Мәңгілік Ел» патриоттық актісін жүзеге асыру арқылы біз ұлттық құндылықтармызды, елдік мұраттарымызды жаңғыртып, алға жылжыта аламыз. Бұл үдеріс, әсіресе, мектепте қарқынды жүруі тиіс. Ол үшін педагогтарға барынша мүмкіндік жасалуы керек. Атап айтқанда, Білім және ғылым министрлігі, Ыбырай Алтынсарин атындағы Ұлттық білім академиясы тарапынан барлық пән мұғалімі үшін әдістемелік құралдар, басқа да қажетті материалдар ұсынылуы керек. Мәселен, кезінде «Өзін-өзі тану» курсы өте сауатты жасалды. Оны оқытуда мұғалімдер ешқандай қиындық сезінбеді. Өйткені, тиісті оқулықтар, әдістемелік құралдар қолжетімді болды.  
Мәңгілік Ел идеясы білімнің басты мазмұнын айқындап, ұлттық кодты, ұлттық мәдениетті сақтап, рухани жаңғырудың тұғырына айналуы тиіс. Ол тұтас бағдарлама ретінде түзілуі қажет. Бұл орайда информатика пә­нінің мүмкіншілігін пайдаланудан да ұтарымыз көп. Айталық, Мәңгілік Ел идеясы тақырыбында компьютерлік ойындар құрастыруға болады. Осылайша, патриотизм аптасына бір рет болатын сынып сағатының емес, бүкіл пән бойынша әр баланың жас ерекшелігіне, таным деңгейіне сай сіңірілсе, ел болашағы үшін еш алаңдамас едік. Сонда ғана білім ұяларынан «Мемлекет мен үшін не істеді?» деп емес, «Мен елім үшін не істедім?» деп ойлайтын жас буын түлеп ұшар еді. Әлбетте, қазақстандық патрио­тизммен тәрбиелеуде мектеппен қатар, отбасының да атқарар рөлі айрықша. Әр адамның кіші Отаны іспетті отбасында орныққан үлкенге құрмет, кішіге ізет, ата салт-дәстүрге адалдықтың үлкен Отанның тағдыры үшін де маңызы зор. Бұл ретте әрбір ата-ана жалаң уағызбен емес, өз өнегесімен ғана жақсы ұрпақ тәрбиелей алатынын естен шығармаса дейміз.

**– Рухани жаңғырудың бір мүмкіндігі мемлекеттік тіліміздің мәртебесіне, оның қоғамдағы қызметіне байланысты екені белгілі. Бүгінгі білімнің жаңаша мазмұнға ие болып, үш тілділікке көшірілуі жас ұрпақты ұлттық кодтан мүлде алшақтатып жібере ме деген қауіп бар көптің көкейінде… Тіпті, тілді айтпағанның өзінде, қазіргі білім деңгейімен жылап көріспейміз бе деген уайым пайда болды. Қатардағы мұғалімнен бастап, мектеп директорына дейін қызмет атқарған тәжірибелі педагог ретінде осы үрдісті қалай бағалайсыз? Ағылшын тілінде білім беруге көшуіміз тым асығыстық емес пе?**

– Егер жақсы оқулық, оны оқытуға көмектесетін, биік талап деңгейіндегі әдістемелік құралдар және оны игере алатын мұғалім болса, бұл үрдісті тек қана құптауға болар еді. Өкінішке қарай, еліміздегі білім беру сапасына әсер ететін осы үш фактордың үш­еуі де өте әлсіз. Сонау 1997 жылдан бері білімнің мазмұны жаңартылуда. Содан бері мектептерде әртүрлі әдіс­теме негізінде дайындалған бірнеше баспаның оқулықтарын пайдаланып келеміз. Алайда, олардың ешқайсысы толыққанды оқулық бола алмады. Өйткені, бұл оқулықтардағы тақырыптардың, тапсырмалардың берілу жүйесі дұрыс емес. Оларды оқушылар ғана емес, мұғалімдердің өздері де жете түсінбейді. Бұл ретте көмек болатын тиісті әдістемелік құралдар ұсынылған жоқ. Мұғалімдер де, ата-­аналар да қазір оқулықтардағы тапсыр­маларды орындаудың қиындығы жайлы жиі шағым айтады. Мүмкіндігі барлар балаларына репетиторлар жалдауда. Жұмыс істемейтін ата-аналар бала­ларымен бірге сабақ оқуда.  
Мен депутаттық қызметімнің бары­сында физика пәні бойынша оқушылардың үлгерімін талдаған едім. Сонда көзім жеткені – соңғы он бір жыл ішінде республика бо­йынша Ұлттық бірыңғай тестілеуде физика пәні бойынша түлектер алған орташа балл он екіден аспапты. Ал, аймақтарда бұл көрсеткіш 6,7 балл деңгейінде болған. Осылайша, біз жеткіншектерді өз ана тілінде оқытсақ та, қажетті үлгерімге қол жеткізе алмай отырмыз. Осындай жағдайда ағылшын тілінде қалай білім беруге болады?  
Шынын айтсақ, өткен жиырма бес жыл ішінде еліміздегі мектептерде қазақ тілін оқып-үйренген орыс тілді балалардың қазақша сөйлеп кеткен­дері сирек қой. Сонда алдағы үш жылда ағылшынша оқытуға көшу қандай жолмен қарқын алмақ? Сондай-ақ, жасы ұлғайған мұғалімдерді қайта оқыту қандай тиімділік бермек? Олар небәрі тоғыз ай ішінде ағылшын тілін қалай меңгеріп шығады? Өз басым осындай сұрақтардың жауабын таба алмай қиналамын.  
Негізі, үш тілде білім беру бағдар­ламасына біртіндеп көшу керек. Ал­ғашқы кезеңде тіл үйренуге қабілеті жоғары балаларға арналған мектептер желісін құру керек еді. Тілдік дайын­дығы жоқ балалар бұрынғы бағдар­ламамен оқытыла бергені жөн деген пікірдемін. Алайда…

**– Бұл балалардың құқығын шектеуге алып келуі мүмкін дейсіз ғой…**

– Иә, оны да жоққа шығара ал­маймыз. Өйткені, тілдік дайындығы жоқ балалар ынта қойса, ата-аналары көмектессе, ағылшын тілін меңгеріп кетуі мүмкін ғой. Тіпті, олар білім беру бағдарламасы бойынша тілге жетік балаларды басып озуы да ғажап емес. Сондықтан да, бұл орайда былай істеу керек деп жөн сілтеу де қиын. Бұл ретте барлығын мұғалімнің тә­жірибесі шешеді деп, педагогқа үміт артайық десек, олардың да деңгейі төмен болып тұр. Әсіресе, базалық білімнің негізі қаланатын бесінші-жетінші сынып пәндерін оқытатын мұғалімдердің дайындығы әлсіз деп санаймын. Осының салдарынан жо­ғары сыныптарға сабақ беретін мұға­лімдердің екі жұмыс істеуіне тура келеді. Яғни, пәндерді дұрыс оқыту үшін оқушыларға өткенді қайталатуға мәжбүр болады.

Бізде жалпы педагог кадрларын даярлау өзекті мәселеге айналды. Жоғары оқу орындары білімді талапкер бермейсіңдер деп бізді, ал біз сапалы мұғалім кадрларын дайындамадыңдар деп оларды кінәлаймыз. Екі тараптың да кінәсі орынды. Себебі, педагогтікті таңдайтындардың дені – басқа оқуға түсе алмайтын­дықтан, осы ма­ман­дыққа амалсыз келгендер. Со­ған қарамастан, егер олар мұғалім­дік жұмысқа орналаса­тын мектептерде сапалы оқулықтар мен әдістемелік құралдар және жақсы тәлімгерлер болса, онда тіпті, білім саласына кездейсоқ тап болған жандардың өздері де жақсы ұстазға айнала алар еді. Өкінішке қарай, барлық мектепте мұндай жағдай жоқ. Ондағы мұғалімдердің ішінде тек жалақы алу үшін ғана жүргендер аз емес.

**– Демек, жоғары оқу орнына қабылдау тәртібін күшейту керек болар? Мәселен, талапкердің моральдық, психологиялық дайындығын, қабілетін айқын­дау үшін шығармашылық кон­курстың енгізілуіне қалай қа­райсыз?**

– Егер мұндай қатаң талаптар енгізілетін болса, онда мектептер мұғалімсіз қалуы ықтимал. Бір кез­де бізде тілінің кемістігі барлар педагогикалық институтқа қабылдан­байтын. Қазір оған қарап жатқан ешкім жоқ. Соның өзінде мұғалімдер жетіспейді. Анығында, ұстаздық – адамның бойына қанмен, текпен даритын киелі кәсіп. Оған тумысынан бейім жандар ұстаздыққа жаппай келуі үшін мұғалімдердің мәртебесі арттырылып, жалақысы көтерілуі керек. Бұған қоса, мұғалімдер даярлайтын жоғары оқу орындарындағы білім мазмұны жаңа талапқа сай жаңғыртылуы қажет деп ойлаймын.

**– Сіз, енді қатардағы мұ­ғалім емессіз, Парламент Мә­жілісінің депутатысыз. Осы құзыретіңізді пайдаланып, өзі­ңіз айтып отырған мәселені Үкімет назарына салуды ойлас­тырмадыңыз ба?**

– Білім беру саласының түйткілді мәселелері жөніндегі сұрақтарым­ды Үкімет сағаты өткенде министр­дің тікелей өзіне де қойып, сондай-ақ, депутаттық сауал ретінде де жол­дап жүрмін. Алайда, олар­ға әзірге әбден таптаурын болған, еш қанағаттандырмайтын жауап­тар алу­мен келемін. Мәселен, жаңар­тыл­ған білім мазмұнының енгізі­луі­не байланысты бастауыш сынып мұ­ғалімінің жүктемесі азайып, жа­лақысы кеміп қалу қаупі барын айтқанымда, бұл тұрғыда еш өзгеріс болмайды деген жауап алдым. Ал, кейінірек болған Үкімет сағатында олардың жүктемесі кемитіні жөнінде ақпар берілді…

**– Бүгінде білім мазмұны жаңартылып, мектептер үш тіл­де білім беруге көшірілді. Бұл үрдісті енді тоқтата алмаспыз…**

– Иә, қалай дегенмен де, бұл – бір адым алға жылжу. Шегінерге жер жоқ. Сондықтан, қалыптасқан жағдайдан мектептегі жұмысты жолға қойып, мұғалімдерге қолдау жасау арқылы абыроймен шығуға болады деп ойлаймын. Осы ретте мектеп ди­ректорларының атқаратын рөлі зор. Егер білім ошағының басшысы жұ­мысты дұрыс ұйымдастыра алса, ұжымды ортақ мақсатқа жұмылдыра білсе, көп қиындықты жеңуге болады.

**– Уақыт тауып, ой бөліс­ке­ніңізге рақмет.**

**Айша ҚҰРМАНҒАЛИ**

**«Заң газеті»**